Document ID: 32015R0340

ΚΑΝΟΝΙΣΜΌΣ (ΕΕ) 2015/340 ΤΗΣ ΕΠΙΤΡΟΠΉΣ
της 20ής Φεβρουαρίου 2015
για τον καθορισμό τεχνικών απαιτήσεων και διοικητικών διαδικασιών όσον αφορά τις άδειες και τα πιστοποιητικά ελεγκτών εναέριας κυκλοφορίας δυνάμει του κανονισμού (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου, την τροποποίηση του εκτελεστικού κανονισμού (ΕΕ) αριθ. 923/2012 της Επιτροπής και την κατάργηση του κανονισμού (ΕΕ) αριθ. 805/2011 της Επιτροπής
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου, της 20ής Φεβρουαρίου 2008, για τη θέσπιση κοινών κανόνων στον τομέα της πολιτικής αεροπορίας και για την ίδρυση Ευρωπαϊκού Οργανισμού Ασφάλειας της Αεροπορίας, καθώς και για την κατάργηση της οδηγίας 91/670/ΕΟΚ του Συμβουλίου, του κανονισμού (ΕΚ) αριθ. 1592/2002 και της οδηγίας 2004/36/ΕΚ (1), και ιδίως το άρθρο 8γ παράγραφος 10 και το άρθρο 10 παράγραφος 5,
Εκτιμώντας τα ακόλουθα:
(1)
Οι ελεγκτές εναέριας κυκλοφορίας, καθώς και τα πρόσωπα και οι οργανισμοί που συμμετέχουν στην εκπαίδευση, την εξέταση, τον έλεγχο και την ιατρική εξέταση και αξιολόγηση, πρέπει να συμμορφώνονται προς τις σχετικές βασικές απαιτήσεις που ορίζονται στο παράρτημα Vβ του κανονισμού (ΕΚ) αριθ. 216/2008. Ειδικότερα, πρέπει να πιστοποιούνται ή να αδειοδοτούνται εφόσον αποδείξουν ότι πληρούν τις βασικές απαιτήσεις.
(2)
Η ευρωπαϊκή άδεια αποδείχθηκε επιτυχημένο εργαλείο αναγνώρισης και πιστοποίησης της επάρκειας των ελεγκτών εναέριας κυκλοφορίας, οι οποίοι διαδραματίζουν σε επαγγελματικό επίπεδο έναν μοναδικό ρόλο για την ασφαλή διεξαγωγή του ελέγχου της εναέριας κυκλοφορίας. Με το πρότυπο επάρκειας σε επίπεδο Ένωσης, έχει μειωθεί η συνονθύλευση σε αυτόν τον τομέα, με αποτέλεσμα να αυξηθεί η αποδοτικότερη οργάνωση των εργασιών στις τρέχουσες συνθήκες αυξανόμενης περιφερειακής συνεργασίας μεταξύ παρόχων αεροναυτιλιακών υπηρεσιών. Η διατήρηση και η βελτίωση του κοινού καθεστώτος αδειοδότησης των ελεγκτών εναέριας κυκλοφορίας που εργάζονται στην Ένωση αποτελεί σημαντικό στοιχείο του ευρωπαϊκού συστήματος ελέγχου της εναέριας κυκλοφορίας. Για τον σκοπό αυτόν, πρέπει να καθοριστούν πλέον οι τεχνικές απαιτήσεις και οι διοικητικές διαδικασίες που σχετίζονται με τις άδειες και τα πιστοποιητικά των ελεγκτών εναέριας κυκλοφορίας, οι οποίες να αντικατοπτρίζουν την εξέλιξη της τεχνολογίας στον εν λόγω τομέα.
(3)
Για παροχή υπηρεσιών αεροναυτιλίας απαιτείται προσωπικό με υψηλή εξειδίκευση και ιδίως ελεγκτές εναέριας κυκλοφορίας, η επαγγελματική επάρκεια των οποίων αποδεικνύεται με την έκδοση αδείας, με βάση τις λεπτομερείς απαιτήσεις που ορίζονται στον παρόντα κανονισμό. Η ικανότητα που αναγράφεται στην άδεια πρέπει να δηλώνει τον τύπο υπηρεσιών εναέριας κυκλοφορίας που είναι ικανός να παρέχει ο ελεγκτής. Οι καταχωρίσεις στην άδεια πρέπει να αντικατοπτρίζουν αφενός τα συγκεκριμένα προσόντα του ελεγκτή και αφετέρου την εξουσιοδότηση που εκχωρείται από τις αρμόδιες αρχές για την παροχή υπηρεσιών σε συγκεκριμένο τομέα, ομάδα τομέων και/ή θέσεις εργασίας.
(4)
Οι αρχές που ασκούν εποπτεία και επαλήθευση της συμμόρφωσης δυνάμει του παρόντος κανονισμού πρέπει να είναι επαρκώς ανεξάρτητες από τους ελεγκτές εναέριας κυκλοφορίας όταν εκδίδουν άδειες ή παρατείνουν την ισχύ των καταχωρίσεων, όταν αναστέλλουν ή ανακαλούν άδειες, ικανότητες, καταχωρίσεις και πιστοποιητικά στις περιπτώσεις που δεν πληρούνται πλέον οι προϋποθέσεις για την έκδοσή τους. Οι εν λόγω αρχές πρέπει επίσης να είναι επαρκώς ανεξάρτητες από τους παρόχους αεροναυτιλιακών υπηρεσιών και τους εκπαιδευτικούς οργανισμούς. Πρέπει να παραμένουν σε θέση να εκτελούν αποτελεσματικά τα καθήκοντά τους. Η αρμόδια αρχή ή αρχές που είναι επιφορτισμένη ή επιφορτισμένες με την ευθύνη που προβλέπεται στον παρόντα κανονισμό μπορεί να είναι ο φορέας ή οι φορείς που έχουν οριστεί ή συσταθεί σύμφωνα με το άρθρο 4 του κανονισμού (ΕΚ) αριθ. 549/2004 του Ευρωπαϊκού Κοινοβουλίου και του Συμβουλίου (2). Ο Ευρωπαϊκός Οργανισμός Ασφάλειας της Αεροπορίας (εφεξής: «ο Οργανισμός») πρέπει να ενεργεί ως η αρμόδια αρχή έκδοσης και ανανέωσης των πιστοποιητικών των φορέων εκπαίδευσης ελεγκτών εναέριας κυκλοφορίας που εδρεύουν εκτός της επικράτειας των κρατών μελών και, κατά περίπτωση, του προσωπικού τους. Συνεπώς, ο Οργανισμός πρέπει να πληροί τις ίδιες απαιτήσεις.
(5)
Λόγω των ιδιαίτερων χαρακτηριστικών της εναέριας κυκλοφορίας στην Ένωση, πρέπει να καθιερωθούν και να εφαρμόζονται με αποτελεσματικό τρόπο κοινά πρότυπα επάρκειας για τους ελεγκτές εναέριας κυκλοφορίας που απασχολούνται από παρόχους αεροναυτιλιακών υπηρεσιών, ώστε να διασφαλισθούν η διαχείριση της εναέριας κυκλοφορίας και η παροχή υπηρεσιών αεροναυτιλίας (ATM/ANS) στο κοινό.
(6)
Τα κράτη μέλη πρέπει να έχουν τη δυνατότητα να εφαρμόζουν τις διατάξεις του παρόντος κανονισμού στο στρατιωτικό προσωπικό τους που παρέχει υπηρεσίες στο κοινό, όπως αναφέρεται στο άρθρο 1 παράγραφος 2 στοιχείο γ) του κανονισμού (ΕΚ) αριθ. 216/2008.
(7)
Η κακή επικοινωνία είναι συχνά σημαντικός παράγοντας που συμβάλλει σε συμβάντα και ατυχήματα. Ως εκ τούτου, πρέπει να καθοριστούν λεπτομερείς απαιτήσεις για τη γλωσσική επάρκεια των ελεγκτών εναέριας κυκλοφορίας. Οι εν λόγω απαιτήσεις βασίζονται στις απαιτήσεις γλωσσικών γνώσεων που έχουν υιοθετηθεί από τον Διεθνή Οργανισμό Πολιτικής Αεροπορίας (ΔΟΠΑ) και συνιστούν ένα μέσον επιβολής αυτών των διεθνώς αποδεκτών κανόνων. Όσον αφορά τις απαιτήσεις γλωσσικής επάρκειας, τηρούνται οι αρχές της ισότιμης μεταχείρισης, της διαφάνειας και της αναλογικότητας προκειμένου να ενθαρρυνθεί η ελεύθερη κυκλοφορία των εργαζομένων και ταυτόχρονα να διαφυλαχθεί η ασφάλεια πτήσεων. Η ισχύς της καταχώρισης γλωσσικής επάρκειας πρέπει να είναι ανάλογη του επιπέδου επάρκειας όπως καθορίζεται στον παρόντα κανονισμό.
(8)
Οι κοινοί κανόνες έκδοσης και διατήρησης των αδειών των ελεγκτών εναέριας κυκλοφορίας είναι ουσιαστικής σημασίας για να ενισχυθεί η αμοιβαία εμπιστοσύνη των κρατών μελών στα συστήματά τους. Κατά συνέπεια, για να διασφαλιστεί το υψηλότερο δυνατό επίπεδο ασφάλειας πτήσεων, πρέπει να θεσπιστούν ενιαίες απαιτήσεις για την εκπαίδευση, τα προσόντα και την επάρκεια των ελεγκτών εναέριας κυκλοφορίας. Αυτό είναι επίσης σκόπιμο για να διασφαλιστεί η παροχή ασφαλών και υψηλής ποιότητας υπηρεσιών ελέγχου της εναέριας κυκλοφορίας και να ευνοηθεί η αναγνώριση των αδειών σε ολόκληρη την Ευρωπαϊκή Ένωση, ώστε να ενισχυθεί η ελεύθερη κυκλοφορία και να βελτιωθεί η διαθεσιμότητα ελεγκτών εναέριας κυκλοφορίας.
(9)
Ο Ευρωπαϊκός Οργανισμός για την Ασφάλεια της Αεροναυτιλίας (Eurocontrol) έχει καθορίσει κατάλληλα πρότυπα για την αρχική εκπαίδευση, τα οποία ορίζονται στις προδιαγραφές για το κοινό βασικό περιεχόμενο αρχικής εκπαίδευσης ελεγκτών εναέριας κυκλοφορίας. Προκειμένου να ληφθεί υπόψη η επιστημονική και τεχνική πρόοδος και να διευκολυνθεί η ενιαία προσέγγιση στην αρχική εκπαίδευση, η οποία αποτελεί το βασικό στοιχείο για τη διασφάλιση της κινητικότητας μεταξύ ελεγκτών εναέριας κυκλοφορίας, τα εν λόγω πρότυπα πρέπει να ορίζονται πλέον στο δίκαιο της Ένωσης. Πρέπει επίσης να θεσπιστούν απαιτήσεις για την εκπαίδευση σε μονάδα και τη συνεχή εκπαίδευση, με βάση τις εφαρμοστέες βασικές απαιτήσεις, όπως ορίζονται στο άρθρο 8γ του κανονισμού (ΕΚ) αριθ. 216/2008. Ελλείψει ευρωπαϊκών απαιτήσεων εκπαίδευσης, τα κράτη μέλη μπορούν να συνεχίσουν να βασίζονται στα πρότυπα εκπαίδευσης που έχει εκπονήσει ο ΔΟΠΑ.
(10)
Σε διαβούλευση με ομάδα εμπειρογνωμόνων, ο Eurocontrol έχει αναπτύξει απαιτήσεις για την ιατρική αξιολόγηση των ελεγκτών εναέριας κυκλοφορίας, τις οποίες χρησιμοποιούν ήδη τα κράτη μέλη, από κοινού με το παράρτημα 1 του ΔΟΠΑ. Οι εν λόγω απαιτήσεις πρέπει πλέον να ενσωματωθούν στο δίκαιο της Ένωσης προκειμένου να διασφαλιστεί η ενιαία εφαρμογή τους σε όλα τα κράτη μέλη.
(11)
Προκειμένου να διασφαλιστεί ότι τα κράτη μέλη εκπληρώνουν τις οικείες ευθύνες και υποχρεώσεις ασφάλειας πτήσεων με ορθό και δομημένο τρόπο με τη βοήθεια ενός συστήματος διοίκησης και διαχείρισης που λειτουργεί από τις αρμόδιες αρχές και τους οργανισμούς που ενεργούν για λογαριασμό τους, σύμφωνα με το κρατικό πρόγραμμα ασφαλείας πτήσεων του ΔΟΠΑ, ο παρών κανονισμός πρέπει να ορίζει την απαίτηση που πρέπει να πληρούν οι αρμόδιες αρχές.
(12)
Η πιστοποίηση των φορέων εκπαίδευσης θεωρείται ένας από τους καθοριστικούς παράγοντες που συμβάλλουν στην ποιότητα της εκπαίδευσης των ελεγκτών εναέριας κυκλοφορίας και, κατά συνέπεια, στην ασφαλή διεξαγωγή του ελέγχου της εναέριας κυκλοφορίας. Ως εκ τούτου, θα πρέπει να ενισχυθούν οι απαιτήσεις για τους φορείς εκπαίδευσης. Θα πρέπει να είναι δυνατή η πιστοποίηση της εκπαίδευσης ανά τύπο εκπαίδευσης, ως δέσμη υπηρεσιών εκπαίδευσης ή ως δέσμη υπηρεσιών εκπαίδευσης και αεροναυτιλίας, χωρίς να παραβλέπονται τα ιδιαίτερα χαρακτηριστικά της εκπαίδευσης που προσφέρει ο εκάστοτε φορέας.
(13)
Οι γενικοί όροι για την απόκτηση άδειας, εφόσον αφορούν την ηλικία και τις ιατρικές απαιτήσεις, δεν πρέπει να θίγουν τους κατόχους υφιστάμενων αδειών. Προκειμένου να διασφαλιστούν τα υφιστάμενα δικαιώματα άδειας και η ομαλή μετάβαση για όλους τους κατόχους αδειών και για τις αρμόδιες αρχές, οι άδειες και τα ιατρικά πιστοποιητικά που έχουν εκδοθεί από τα κράτη μέλη σύμφωνα με την οδηγία 2006/23/ΕΚ του Ευρωπαϊκού Κοινοβουλίου και του Συμβουλίου (3) και τον κανονισμό (ΕΕ) αριθ. 805/2011 της Επιτροπής (4) πρέπει να θεωρείται ότι έχουν εκδοθεί σύμφωνα με τον παρόντα κανονισμό.
(14)
Για λόγους συνοχής, πρέπει να τροποποιηθεί ο ορισμός των ψυχοδραστικών ουσιών στον εκτελεστικό κανονισμό (ΕΕ) αριθ. 923/2012 της Επιτροπής (5).
(15)
Μολονότι ο παρών κανονισμός βασίζεται σε προηγούμενα επιτεύγματα και σε κανονιστικές απαιτήσεις της ΕΕ, θα πρέπει να καταργηθεί ο κανονισμός (ΕΕ) αριθ. 805/2011 για λόγους σαφήνειας.
(16)
Σύμφωνα με τις διατάξεις του άρθρου 17 παράγραφος 2 στοιχείο β) και του άρθρου 19 παράγραφος 1 του κανονισμού (ΕΚ) αριθ. 216/2008, ο Οργανισμός συνέδραμε την Επιτροπή στην εκπόνηση των μέτρων που προβλέπονται στον παρόντα κανονισμό.
(17)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 65 του κανονισμού (ΕΚ) αριθ. 216/2008,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Αντικείμενο και πεδίο εφαρμογής
1. Ο παρών κανονισμός ορίζει λεπτομερείς κανόνες για:
α)
τους όρους έκδοσης, αναστολής και ανάκλησης των αδειών ελεγκτών εναέριας κυκλοφορίας και εκπαιδευόμενων ελεγκτών εναέριας κυκλοφορίας, οι οποίοι αφορούν τις ικανότητες και τις καταχωρίσεις, και τα δικαιώματα και τις ευθύνες των κατόχων τους·
β)
τους όρους έκδοσης, περιορισμού, αναστολής και ανάκλησης των ιατρικών πιστοποιητικών ελεγκτών εναέριας κυκλοφορίας και εκπαιδευόμενων ελεγκτών εναέριας κυκλοφορίας, και τα δικαιώματα και τις ευθύνες των κατόχων τους·
γ)
την πιστοποίηση αεροϊατρικών εξεταστών και αεροϊατρικών κέντρων για τους ελεγκτές εναέριας κυκλοφορίας και εκπαιδευόμενους ελεγκτές εναέριας κυκλοφορίας·
δ)
την πιστοποίηση των φορέων εκπαίδευσης ελεγκτών εναέριας κυκλοφορίας·
ε)
τους όρους επικύρωσης, επανεπικύρωσης, ανανέωσης και χρήσης των εν λόγω αδειών, ικανοτήτων, καταχωρίσεων και πιστοποιητικών.
2. Ο παρών κανονισμός ισχύει για:
α)
τους εκπαιδευόμενους ελεγκτές εναέριας κυκλοφορίας και τους ελεγκτές εναέριας κυκλοφορίας που ασκούν τα καθήκοντά τους στο πλαίσιο του πεδίου εφαρμογής του κανονισμού (ΕΚ) αριθ. 216/2008·
β)
τα πρόσωπα και τους φορείς που συμμετέχουν στην αδειοδότηση, την εκπαίδευση, την εξέταση, τον έλεγχο ή την ιατρική αξιολόγηση υποψηφίων σύμφωνα με τον παρόντα κανονισμό.
Άρθρο 2
Συμμόρφωση στις απαιτήσεις και τις διαδικασίες
1. Οι εκπαιδευόμενοι ελεγκτές εναέριας κυκλοφορίας, οι ελεγκτές εναέριας κυκλοφορίας και τα πρόσωπα που συμμετέχουν στην αδειοδότηση, την εκπαίδευση, την εξέταση, τον έλεγχο και την ιατρική αξιολόγηση των υποψηφίων που αναφέρονται στο άρθρο 1 παράγραφος 2 στοιχεία α) και β) πρέπει να διαθέτουν τα προσόντα και να έχουν αδειοδοτηθεί σύμφωνα με τις διατάξεις των παραρτημάτων I, III και IV από την αρμόδια αρχή που αναφέρεται στο άρθρο 6.
2. Οι φορείς που αναφέρονται στο άρθρο 1 παράγραφος 2 στοιχείο β) πρέπει να διαθέτουν τα προσόντα σύμφωνα με τις τεχνικές απαιτήσεις και τις διοικητικές διαδικασίες που προβλέπονται στα παραρτήματα I, III και IV και να είναι πιστοποιημένοι από την αρμόδια αρχή που αναφέρεται στο άρθρο 6.
3. Η ιατρική πιστοποίηση των προσώπων που αναφέρονται στο άρθρο 1 παράγραφος 2 στοιχεία α) και β) πρέπει να πληροί τις τεχνικές απαιτήσεις και τις διοικητικές διαδικασίες που προβλέπονται στα παραρτήματα III και IV.
4. Οι ελεγκτές εναέριας κυκλοφορίας που απασχολούνται από παρόχους αεροναυτιλιακών υπηρεσιών οι οποίοι παρέχουν υπηρεσίες εναέριας κυκλοφορίας στον εναέριο χώρο της επικράτειας στην οποία εφαρμόζεται η Συνθήκη και έχουν τον τόπο των κύριων δραστηριοτήτων τους και την έδρα τους, εάν υπάρχει, εκτός της επικράτειας που υπόκειται στις διατάξεις της Συνθήκης, θεωρείται ότι έχουν αδειοδοτηθεί σύμφωνα με την παράγραφο 1 εφόσον πληρούν αμφότερες τις ακόλουθες προϋποθέσεις:
α)
είναι κάτοχοι άδειας ελεγκτή εναέριας κυκλοφορίας που έχει εκδοθεί από τρίτη χώρα σύμφωνα με το παράρτημα 1 της σύμβασης του Σικάγου·
β)
έχουν αποδείξει στην αρμόδια αρχή που αναφέρεται στο άρθρο 6 ότι έχουν λάβει εκπαίδευση και έχουν ολοκληρώσει επιτυχώς εξετάσεις και αξιολογήσεις ισοδύναμες εκείνων που απαιτούνται από το μέρος ATCO τμήμα Δ ενότητες 1-4 όπως ορίζεται στο παράρτημα I.
Τα καθήκοντα και οι λειτουργίες που ανατίθενται στους ελεγκτές εναέριας κυκλοφορίας που αναφέρονται στο πρώτο εδάφιο δεν υπερβαίνουν τα δικαιώματα της άδειας που έχει εκδοθεί από την τρίτη χώρα.
5. Οι εκπαιδευτές πρακτικής εκπαίδευσης και οι αξιολογητές που απασχολούνται από φορέα εκπαίδευσης ευρισκόμενο εκτός της επικράτειας των κρατών μελών θεωρείται ότι διαθέτουν τα προσόντα σύμφωνα με την παράγραφο 1, εφόσον πληρούν αμφότερες τις ακόλουθες προϋποθέσεις:
α)
κατέχουν άδεια ελεγκτή εναέριας κυκλοφορίας που έχει εκδοθεί από τρίτη χώρα σύμφωνα με το παράρτημα I της σύμβασης του Σικάγου με ικανότητα και, κατά περίπτωση, καταχώριση ικανότητας αντίστοιχη εκείνης για την οποία είναι εξουσιοδοτημένοι να παρέχουν εκπαίδευση ή να διενεργούν αξιολογήσεις·
β)
έχουν αποδείξει στην αρμόδια αρχή που αναφέρεται στο άρθρο 6 ότι έχουν λάβει εκπαίδευση και έχουν ολοκληρώσει επιτυχώς εξετάσεις και αξιολογήσεις ισοδύναμες εκείνων που απαιτούνται από το μέρος ATCO τμήμα Δ ενότητα 5, όπως ορίζεται στο παράρτημα I.
Τα δικαιώματα που αναφέρονται στο πρώτο εδάφιο καθορίζονται σε πιστοποιητικό που έχει εκδοθεί από τρίτη χώρα και περιορίζονται στην παροχή εκπαίδευσης και στη διενέργεια αξιολογήσεων για φορείς εκπαίδευσης που βρίσκονται εκτός του εδάφους των κρατών μελών.
Άρθρο 3
Παροχή υπηρεσιών ελέγχου της εναέριας κυκλοφορίας
1. Οι υπηρεσίες ελέγχου της εναέριας κυκλοφορίας παρέχονται μόνον από ελεγκτές εναέριας κυκλοφορίας που διαθέτουν τα προσόντα και έχουν αδειοδοτηθεί με τον παρόντα κανονισμό.
2. Με την επιφύλαξη των διατάξεων του άρθρου 1 παράγραφος 3 του κανονισμού (ΕΚ) αριθ. 216/2008, τα κράτη μέλη μεριμνούν ώστε, στο μέτρο του δυνατού, οι υπηρεσίες που παρέχονται ή διατίθενται στο κοινό από στρατιωτικό προσωπικό, όπως αναφέρεται στο άρθρο 1 παράγραφος 2 στοιχείο γ) του εν λόγω κανονισμού, να παρέχουν επίπεδο ασφάλειας πτήσεων τουλάχιστον ισοδύναμο με το επίπεδο που απαιτείται από τις βασικές απαιτήσεις που ορίζονται στο παράρτημα Vβ του εν λόγω κανονισμού.
3. Τα κράτη μέλη δύνανται να εφαρμόζουν τον παρόντα κανονισμό στο στρατιωτικό προσωπικό τους που παρέχει υπηρεσίες στο κοινό.
Άρθρο 4
Ορισμοί
Για τους σκοπούς του παρόντος κανονισμού, νοείται ως:
1) «ασυνήθης κατάσταση»: περιστάσεις, συμπεριλαμβανομένων των υποβαθμισμένων καταστάσεων, που δεν παρουσιάζονται τακτικά ή συνήθως και για τις οποίες ο ελεγκτής εναέριας κυκλοφορίας δεν έχει αναπτύξει αυτόματες δεξιότητες·
2) «αποδεκτά μέσα συμμόρφωσης»: κάθε μη δεσμευτικό πρότυπο που έχει υιοθετήσει ο Οργανισμός για να αποδεικνύεται ο τρόπος συμμόρφωσης προς τον κανονισμό (ΕΚ) αριθ. 216/2008 και τους εκτελεστικούς κανόνες του·
3) «υπηρεσία ελέγχου της εναέριας κυκλοφορίας (ATC)»: κάθε υπηρεσία η οποία παρέχεται με στόχο:
α)
την πρόληψη των συγκρούσεων:
-
μεταξύ αεροσκαφών, και
-
στην περιοχή ελιγμών, μεταξύ αεροσκαφών και εμποδίων· και
β)
τη διεκπεραίωση και διατήρηση τακτικής ροής της εναέριας κυκλοφορίας·
4) «μονάδα ελέγχου εναέριας κυκλοφορίας»: γενικός όρος ο οποίος αντιστοιχεί κατά περίπτωση σε κέντρο ελέγχου περιοχής, μονάδα ελέγχου προσέγγισης ή πύργο ελέγχου αεροδρομίου·
5) «εναλλακτικό μέσο συμμόρφωσης»: κάθε μέσο εναλλακτικό υφιστάμενου αποδεκτού μέσου συμμόρφωσης ή κάθε νέο μέσο για την επίτευξη συμμόρφωσης προς τον κανονισμό (ΕΚ) αριθ. 216/2008 και τους εκτελεστικούς κανόνες του, για το οποίο ο Οργανισμός δεν έχει υιοθετήσει αντίστοιχα αποδεκτά μέσα συμμόρφωσης·
6) «αξιολόγηση»: αξιολόγηση των πρακτικών δεξιοτήτων η οποία οδηγεί στην έκδοση άδειας, ικανότητας και/ή καταχώρισης ή καταχωρίσεων και στην επανεπικύρωση και/ή την ανανέωσή τους, συμπεριλαμβανομένης της αξιολόγησης της συμπεριφοράς και της πρακτικής εφαρμογής γνώσεων και της κατανόησης που επιδεικνύει το αξιολογούμενο πρόσωπο·
7) «καταχώριση αξιολογητή»: η εξουσιοδότηση που αναγράφεται σε άδεια και αποτελεί αναπόσπαστο μέρος της, στην οποία αναφέρεται η επάρκεια του κατόχου της για την αξιολόγηση των πρακτικών δεξιοτήτων των εκπαιδευόμενων ελεγκτών εναέριας κυκλοφορίας και των ελεγκτών εναέριας κυκλοφορίας·
8) «στρες κρίσιμου συμβάντος»: η εκδήλωση σε άτομο ασυνήθιστων και/ή ακραίων ψυχολογικών, σωματικών και/ή συμπεριφορικών αντιδράσεων συνεπεία απροσδόκητου συμβάντος, περιστατικού ή σοβαρού περιστατικού·
9) «έκτακτη κατάσταση»: σοβαρή και επικίνδυνη κατάσταση που απαιτεί άμεσες ενέργειες·
10) «εξέταση»: επίσημη εξέταση για την αξιολόγηση των γνώσεων και της κατανόησης του εξεταζομένου·
11) «υλικό καθοδήγησης»: μη δεσμευτικό υλικό που καταρτίζει ο Οργανισμός, το οποίο συμβάλλει στην ερμηνεία απαιτήσεων ή προδιαγραφών και χρησιμοποιείται για να υποβοηθηθεί η ερμηνεία του κανονισμού (ΕΚ) αριθ. 216/2008, των εκτελεστικών κανόνων του και των αποδεκτών μέσων συμμόρφωσης·
12) «ενδείκτης τοποθεσίας ΔΟΠΑ»: ο κωδικός τεσσάρων χαρακτήρων που σχηματίζεται σύμφωνα με τους κανόνες που προβλέπονται από τον ΔΟΠΑ στην τελευταία επικαιροποιημένη έκδοση του εγχειριδίου του «DOC 7910» και προσδιορίζει την τοποθεσία σταθερού αεροναυτικού σταθμού·
13) «καταχώριση γλωσσικής επάρκειας»: η δήλωση που αναγράφεται σε άδεια και αποτελεί αναπόσπαστο μέρος της, στην οποία αναφέρεται η γλωσσική επάρκεια του κατόχου·
14) «άδεια»: έγγραφο που εκδίδεται και καταχωρίζεται σύμφωνα με τον παρόντα κανονισμό και παρέχει στον νόμιμο κάτοχό του το δικαίωμα να ασκεί τα δικαιώματα των ικανοτήτων και των καταχωρίσεων που περιέχει·
15) «εργασιακή εκπαίδευση»: η φάση της εκπαίδευσης μονάδας κατά την οποία οι τρέχουσες εργασίες και τα προσόντα στη θέση εργασίας που έχουν ήδη αποκτηθεί εφαρμόζονται στην πράξη υπό την εποπτεία ειδικευμένου εκπαιδευτή εργασιακής εκπαίδευσης σε κατάσταση πραγματικής κυκλοφορίας·
16) «καταχώριση εκπαιδευτή εργασιακής εκπαίδευσης»: η εξουσιοδότηση που αναγράφεται σε άδεια και αποτελεί αναπόσπαστο μέρος της, στην οποία αναφέρεται η ικανότητα του κατόχου να παρέχει εργασιακή εκπαίδευση και εκπαίδευση με συνθετικά μέσα εκπαίδευσης·
17) «εκπαιδευτική συσκευή»: το συνθετικό μέσο εκπαίδευσης που χρησιμοποιείται για την παροχή εκπαίδευσης για ειδικά και επιλεγμένα επιχειρησιακά καθήκοντα, χωρίς να απαιτείται από τον εκπαιδευόμενο να ασκήσει όλα τα καθήκοντα που συνδέονται συνήθως με ένα πλήρως επιχειρησιακό περιβάλλον·
18) «στόχος επιδόσεων»: σαφής και αδιαμφισβήτητη δήλωση των επιδόσεων που αναμένονται από τον εκπαιδευόμενο, των συνθηκών υπό τις οποίες επιδεικνύονται οι επιδόσεις και των προτύπων που πρέπει να πληροί ο εκπαιδευόμενος·
19) «προσωρινή αδυναμία»: προσωρινή κατάσταση κατά την οποία ο κάτοχος της άδειας αδυνατεί να ασκήσει τα δικαιώματα της άδειας όταν οι ικανότητες, οι καταχωρίσεις και το ιατρικό πιστοποιητικό του βρίσκονται σε ισχύ·
20) «ψυχοτρόπος ουσία»: το οινόπνευμα, τα οπιοειδή, τα κανναβοειδή, τα ηρεμιστικά και τα υπνωτικά, η κοκαΐνη, άλλα διεγερτικά, τα παραισθησιογόνα και οι πτητικοί διαλύτες, όχι όμως η καφεΐνη και ο καπνός·
21) «καταχώριση ικανότητας»: η εξουσιοδότηση που αναγράφεται σε άδεια και αποτελεί αναπόσπαστο μέρος της, στην οποία αναφέρονται οι ειδικοί όροι, τα δικαιώματα ή οι περιορισμοί που συνεπάγεται η σχετική ικανότητα·
22) «ανανέωση»: η διοικητική πράξη που εκδίδεται εφόσον έχει λήξει η ισχύς ικανότητας, καταχώρισης ή πιστοποιητικού, με την οποία ανανεώνονται τα δικαιώματα της ικανότητας, της καταχώρισης ή του πιστοποιητικού για περαιτέρω καθορισμένη περίοδο η οποία υπόκειται στην εκπλήρωση καθορισμένων απαιτήσεων·
23) «επανεπικύρωση»: η διοικητική πράξη που εκδίδεται εντός της περιόδου ισχύος ικανότητας, καταχώρισης ή πιστοποιητικού, η οποία επιτρέπει στον κάτοχο να συνεχίσει να ασκεί τα δικαιώματα που απορρέουν από την ικανότητα, την καταχώριση ή το πιστοποιητικό για περαιτέρω καθορισμένη περίοδο, η οποία υπόκειται στην εκπλήρωση καθορισμένων απαιτήσεων·
24) «τομέας»: μέρος μιας περιοχής ελέγχου και/ή μέρος μιας περιοχής ή ανώτερης περιοχής πληροφοριών πτήσης·
25) «προσομοιωτής»: το συνθετικό μέσο εκπαίδευσης που παρουσιάζει τα σημαντικά χαρακτηριστικά του πραγματικού επιχειρησιακού περιβάλλοντος και αναπαράγει τις επιχειρησιακές συνθήκες υπό τις οποίες ο εκπαιδευόμενος μπορεί να προβεί στην άμεση άσκηση καθηκόντων σε πραγματικό χρόνο·
26) «συνθετικό μέσο εκπαίδευσης»: κάθε τύπος μέσου προσομοίωσης επιχειρησιακών συνθηκών, συμπεριλαμβανομένων των προσομοιωτών και των εκπαιδευτικών συσκευών·
27) «καταχώριση εκπαιδευτή σε συνθετικά μέσα εκπαίδευσης»: η εξουσιοδότηση που αναγράφεται σε άδεια και αποτελεί αναπόσπαστο μέρος της, στην οποία αναφέρεται η ικανότητα του κατόχου να εκπαιδεύει σε σύνθετα μέσα εκπαίδευσης·
28) «σειρά μαθημάτων εκπαίδευσης»: η θεωρητική και/ή πρακτική εκπαίδευση που προσφέρεται εντός δομημένου πλαισίου και παρέχεται σε συγκεκριμένη χρονική διάρκεια·
29) «φορέας εκπαίδευσης»: φορέας πιστοποιημένος από την αρμόδια αρχή να παρέχει έναν ή περισσότερους τύπους εκπαίδευσης·
30) «καταχώριση μονάδας»: η εξουσιοδότηση που αναγράφεται σε άδεια και αποτελεί αναπόσπαστο μέρος της, στην οποία αναφέρονται ο ενδείκτης τοποθεσίας ΔΟΠΑ και ο τομέας, η ομάδα τομέων και/ή οι θέσεις εργασίας όπου είναι ικανός να εργάζεται ο κάτοχος της άδειας·
31) «επικύρωση»: διαδικασία με την οποία ο δικαιούχος μπορεί, μέσω της επιτυχούς ολοκλήρωσης προγράμματος καταχώρισης μονάδας που συνδέεται με ικανότητα ή καταχώριση ικανότητας, να αρχίσει να ασκεί τα δικαιώματα της συγκεκριμένης ή καταχώρισης ικανότητας.
Άρθρο 5
Αρμόδια αρχή
1. Τα κράτη μέλη διορίζουν ή συστήνουν μία ή περισσότερες αρμόδιες αρχές με καθορισμένες αρμοδιότητες για την πιστοποίηση και την εποπτεία των προσώπων και των φορέων που υπόκεινται στον παρόντα κανονισμό.
2. Εντός λειτουργικού τμήματος εναέριου χώρου ή σε περίπτωση διασυνοριακής παροχής υπηρεσιών οι αρμόδιες αρχές ορίζονται με συμφωνία των ενδιαφερόμενων κρατών μελών.
3. Στην περίπτωση που ένα κράτος μέλος διορίσει ή συστήσει περισσότερες της μιας αρμόδιες αρχές, οι τομείς αρμοδιότητας της κάθε αρμόδιας αρχής καθορίζονται σαφώς ως προς τις ευθύνες και τη γεωγραφική περιοχή, αναλόγως. Οι εν λόγω αρχές συντονίζονται μεταξύ τους ώστε να διασφαλίζεται αποτελεσματική εποπτεία όλων των προσώπων και φορέων σύμφωνα με τον παρόντα κανονισμό στο πλαίσιο των αντίστοιχων αρμοδιοτήτων τους.
4. Η αρμόδια αρχή ή οι αρμόδιες αρχές είναι ανεξάρτητες από τους φορείς παροχής αεροναυτιλιακών υπηρεσιών και τους εκπαιδευτικούς φορείς. Αυτή η ανεξαρτησία επιτυγχάνεται με κατάλληλο διαχωρισμό, τουλάχιστον σε λειτουργικό επίπεδο, των αρμόδιων αρχών από τους φορείς παροχής αεροναυτιλιακών υπηρεσιών και τους φορείς εκπαίδευσης. Οι αρμόδιες αρχές ασκούν τις εξουσίες τους χωρίς διακρίσεις και με διαφάνεια.
Το πρώτο εδάφιο ισχύει επίσης για τον Οργανισμό, εφόσον ενεργεί ως αρμόδια αρχή σύμφωνα με το άρθρο 6 παράγραφος 2 στοιχείο β) και παράγραφος 3 στοιχείο α) σημείο ii).
5. Τα κράτη μέλη διασφαλίζουν ότι οι αρμόδιες αρχές διαθέτουν την αναγκαία ικανότητα να διεξάγουν τις δραστηριότητες πιστοποίησης και εποπτείας που καλύπτουν τα οικεία προγράμματα πιστοποίησης και εποπτείας, καθώς και ότι διαθέτουν επαρκείς πόρους για να εκπληρώνουν τις απαιτήσεις του παραρτήματος II (μέρος ATCO.AR). Ειδικότερα, τα κράτη μέλη κάνουν χρήση των αξιολογήσεων που πραγματοποιούν οι αρμόδιες αρχές σύμφωνα με την παράγραφο ATCO.AR.A.005 στοιχείο α) του παραρτήματος II προκειμένου να αποδείξουν ότι διαθέτουν την ικανότητα.
6. Όσον αφορά το προσωπικό των αρμόδιων αρχών που διενεργεί την εποπτεία και τις δραστηριότητες πιστοποίησης δυνάμει του παρόντος κανονισμού, τα κράτη μέλη διασφαλίζουν ότι δεν προκύπτει άμεση ή έμμεση σύγκρουση συμφερόντων, κυρίως όταν όσον αφορά οικογενειακά ή οικονομικά συμφέροντα του αρμόδιου προσωπικού.
7. Η (οι) αρμόδια(-ες) αρχή(-ές) που διορίζεται(-ονται) ή συστήνει(-ονται) από κράτος μέλος για τους σκοπούς του κανονισμού (ΕΕ) αριθ. 805/2011 θεωρείται ότι παραμένει η αρμόδια αρχή για τους σκοπούς του παρόντος κανονισμού, εκτός αν άλλως ορίζεται από το οικείο κράτος μέλος. Στην τελευταία περίπτωση, τα κράτη μέλη κοινοποιούν στον Οργανισμό τις ονομασίες και τις διευθύνσεις της (των) αρμόδιας(-ων) αρχής(-ών) που διορίζουν ή συστήνουν κατ' εφαρμογή του παρόντος άρθρου, καθώς και τυχόν σχετικές μεταβολές.
Άρθρο 6
Αρμόδια αρχή για τους σκοπούς των παραρτημάτων I, III και IV
1. Για τους σκοπούς του παραρτήματος I, αρμόδια αρχή είναι η (οι) αρχή(-ές) που διορίζει ή συστήνει το κράτος μέλος στην (στις) οποία(-ες) ένα πρόσωπο υποβάλλει αίτηση για την έκδοση άδειας.
2. Για τους σκοπούς του παραρτήματος III, καθώς και για την εποπτεία των απαιτήσεων του παραρτήματος I όσον αφορά τους φορείς παροχής αεροναυτιλιακών υπηρεσιών, η αρμόδια αρχή είναι:
α)
η αρχή που διορίζει ή συστήνει ως αρμόδια αρχή του για την άσκηση εποπτείας το κράτος μέλος στο οποίο ο αιτών έχει την κύρια έδρα των δραστηριοτήτων του ή την καταστατική του έδρα, αν υπάρχει, εκτός αν προβλέπεται διαφορετικά σε διμερείς ή πολυμερείς συμφωνίες μεταξύ κρατών μελών ή των αρμόδιων αρχών τους·
β)
ο Οργανισμός, εάν ο αιτών έχει την κύρια έδρα των δραστηριοτήτων του ή την καταστατική του έδρα, αν υπάρχει, εκτός της επικράτειας των κρατών μελών.
3. Για τους σκοπούς του παραρτήματος IV αρμόδια αρχή είναι:
α)
για τα αεροϊατρικά κέντρα:
i)
η αρχή που έχει ορίσει το κράτος μέλος στο οποίο το αεροϊατρικό κέντρο έχει τον κύριο τόπο της δραστηριότητάς του·
ii)
ο Οργανισμός, εάν ο φορέας είναι εγκατεστημένος σε τρίτη χώρα·
β)
για τους αεροϊατρικούς εξεταστές:
i)
η αρχή που έχει ορίσει το κράτος μέλος στο οποίο ο αεροϊατρικός εξεταστής έχει τον κύριο τόπο της δραστηριότητάς του·
ii)
εάν ο κύριος τόπος δραστηριότητας αεροϊατρικού εξεταστή βρίσκεται σε τρίτη χώρα, η αρχή που έχει ορίσει το κράτος μέλος στην οποία υποβάλλει αίτηση για την έκδοση πιστοποιητικού αεροϊατρικού εξεταστή.
Άρθρο 7
Μεταβατικές διατάξεις
1. Οι άδειες, οι ικανότητες και οι καταχωρίσεις που έχουν εκδοθεί σύμφωνα με τις σχετικές διατάξεις εθνικής νομοθεσίας με βάση την οδηγία 2006/23/ΕΚ, καθώς και οι άδειες, οι ικανότητες και οι καταχωρίσεις που έχουν εκδοθεί σύμφωνα με τις διατάξεις του κανονισμού (ΕΕ) αριθ. 805/2011 της Επιτροπής, θεωρείται ότι έχουν εκδοθεί σύμφωνα με τον παρόντα κανονισμό.
2. Η ικανότητα για διαδικαστικό έλεγχο περιοχής (ACP) και η καταχώριση ικανότητας για έλεγχο ωκεάνιας περιοχής (OCΝ) που έχουν εκδοθεί σύμφωνα με εθνικούς κανόνες βάσει του άρθρου 31 παράγραφος 1 του κανονισμού (ΕΕ) αριθ. 805/2011 θεωρείται ότι έχουν εκδοθεί σύμφωνα με τον παρόντα κανονισμό.
3. Τα ιατρικά πιστοποιητικά και τα πιστοποιητικά για φορείς εκπαίδευσης, αεροϊατρικούς εξεταστές και αεροϊατρικά κέντρα, οι εγκρίσεις προγραμμάτων επάρκειας προσωπικού μονάδας και προγραμμάτων εκπαίδευσης που έχουν εκδοθεί σύμφωνα με τις σχετικές διατάξεις εθνικής νομοθεσίας με βάση την οδηγία 2006/23/ΕΚ σύμφωνα με τον κανονισμό (ΕΕ) αριθ. 805/2011 θεωρείται ότι έχουν εκδοθεί σύμφωνα με τον παρόντα κανονισμό.
Άρθρο 8
Αντικατάσταση αδειών και προσαρμογές δικαιωμάτων, μαθημάτων εκπαίδευσης και προγραμμάτων επάρκειας προσωπικού μονάδας
1. Τα κράτη μέλη αντικαθιστούν τις άδειες που αναφέρονται στο άρθρο 7 παράγραφος 1 με άδειες σύμφωνες με το υπόδειγμα που καθορίζεται στο προσάρτημα 1 του παραρτήματος II του παρόντος κανονισμού, το αργότερο έως την 31η Δεκεμβρίου 2015 ή έως την 31η Δεκεμβρίου 2016, όταν τα κράτη μέλη κάνουν χρήση της παρέκκλισης που προβλέπεται στο άρθρο 11 παράγραφος 2.
2. Τα κράτη μέλη αντικαθιστούν τα πιστοποιητικά των φορέων εκπαίδευσης ελεγκτών εναέριας κυκλοφορίας που αναφέρονται στο άρθρο 7 παράγραφος 3 με πιστοποιητικά σύμφωνα με το υπόδειγμα που καθορίζεται στο προσάρτημα 2 του παραρτήματος II του παρόντος κανονισμού, το αργότερο έως την 31η Δεκεμβρίου 2015 ή έως την 31η Δεκεμβρίου 2016, όταν τα κράτη μέλη κάνουν χρήση της παρέκκλισης που προβλέπεται στο άρθρο 11 παράγραφος 2.
3. Τα κράτη μέλη αντικαθιστούν τα πιστοποιητικά των φορέων εκπαίδευσης ελεγκτών εναέριας κυκλοφορίας που αναφέρονται στο άρθρο 7 παράγραφος 3 με πιστοποιητικά σύμφωνα με το υπόδειγμα που καθορίζεται στα προσαρτήματα 3 και 4 του παραρτήματος II του παρόντος κανονισμού, το αργότερο έως την 31η Δεκεμβρίου 2015 ή έως την 31η Δεκεμβρίου 2016, όταν τα κράτη μέλη κάνουν χρήση της παρέκκλισης που προβλέπεται στο άρθρο 11 παράγραφος 2.
4. Οι αρμόδιες αρχές μετατρέπουν τα δικαιώματα των εξεταστών και των αξιολογητών για την αρχική εκπαίδευση σύμφωνα με το άρθρο 20 του κανονισμού (ΕΕ) αριθ. 805/2011, καθώς και των εξεταστών επάρκειας και των αξιολογητών επάρκειας για εκπαίδευση σε μονάδα και για συνεχή εκπαίδευση που έχουν εγκριθεί από την αρμόδια αρχή σύμφωνα με το άρθρο 24 του κανονισμού (ΕΕ) αριθ. 805/2011, στα δικαιώματα καταχώρισης αξιολογητή δυνάμει του παρόντος κανονισμού, κατά περίπτωση, το αργότερο έως την 31η Δεκεμβρίου 2015 ή έως την 31η Δεκεμβρίου 2016, όταν τα κράτη μέλη κάνουν χρήση της παρέκκλισης που προβλέπεται στο άρθρο 11 παράγραφος 2.
5. Οι αρμόδιες αρχές μπορούν να μετατρέψουν τα δικαιώματα εθνικών εκπαιδευτών σε προσομοιωτή ή συνθετικά μέσα εκπαίδευσης σε δικαιώματα για καταχώριση εκπαιδευτή σε συνθετικά μέσα εκπαίδευσης σύμφωνα με τον παρόντα κανονισμό, εφόσον ενδείκνυται, το αργότερο έως την 31η Δεκεμβρίου 2015 ή έως την 31η Δεκεμβρίου 2016, όταν τα κράτη μέλη κάνουν χρήση της παρέκκλισης που προβλέπεται στο άρθρο 11 παράγραφος 2.
6. Οι φορείς παροχής αεροναυτιλιακών υπηρεσιών προσαρμόζουν τα προγράμματα επάρκειας προσωπικού μονάδας ώστε να συμμορφώνονται προς τις απαιτήσεις του παρόντος κανονισμού, το αργότερο έως την 31η Δεκεμβρίου 2015 ή έως την 31η Δεκεμβρίου 2016, όταν τα κράτη μέλη κάνουν χρήση της παρέκκλισης που προβλέπεται στο άρθρο 11 παράγραφος 2.
7. Οι φορείς εκπαίδευσης ελεγκτών εναέριας κυκλοφορίας προσαρμόζουν τα προγράμματα εκπαίδευσης ώστε να συμμορφώνονται προς τις απαιτήσεις του παρόντος κανονισμού, το αργότερο έως την 31η Δεκεμβρίου 2015 ή έως την 31η Δεκεμβρίου 2016, όταν τα κράτη μέλη κάνουν χρήση της παρέκκλισης που προβλέπεται στο άρθρο 11 παράγραφος 2.
8. Τα πιστοποιητικά ολοκλήρωσης σειρών μαθημάτων εκπαίδευσης που έχουν αρχίσει πριν από την εφαρμογή του παρόντος κανονισμού σύμφωνα με τον κανονισμό (ΕΕ) αριθ. 805/2011 γίνονται αποδεκτά για τους σκοπούς της έκδοσης των σχετικών αδειών, ικανοτήτων και καταχωρίσεων σύμφωνα με τον παρόντα κανονισμό υπό τον όρο ότι η εκπαίδευση και η αξιολόγηση έχουν ολοκληρωθεί το αργότερο έως την 30ή Ιουνίου 2016 ή έως την 30ή Ιουνίου 2017, όταν τα κράτη μέλη κάνουν χρήση της παρέκκλισης που προβλέπεται στο άρθρο 11 παράγραφος 2.
Άρθρο 9
Τροποποίηση του εκτελεστικού κανονισμού (ΕΕ) αριθ. 923/2012
Στο άρθρο 2 του εκτελεστικού κανονισμού (ΕΕ) αριθ. 923/2012, το σημείο 104 αντικαθίσταται από το ακόλουθο κείμενο:
«104. “ψυχοτρόπος ουσία”: το οινόπνευμα, τα οπιοειδή, τα κανναβοειδή, τα ηρεμιστικά και τα υπνωτικά, η κοκαΐνη, άλλα διεγερτικά, τα παραισθησιογόνα και οι πτητικοί διαλύτες, όχι όμως η καφεΐνη και ο καπνός·»
Άρθρο 10
Κατάργηση
Ο κανονισμός (ΕΚ) αριθ. 805/2011 της Επιτροπής καταργείται.
Άρθρο 11
Έναρξη ισχύος και εφαρμογή
1. Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Τίθεται σε εφαρμογή από τις 30 Ιουνίου 2015.
2. Κατά παρέκκλιση από την παράγραφο 1, τα κράτη μέλη μπορούν να αποφασίσουν να μην εφαρμόσουν τα παραρτήματα I έως IV, εν όλω ή εν μέρει, πριν από τις 31 Δεκεμβρίου 2016.
Όταν ένα κράτος μέλος κάνει χρήση της δυνατότητας αυτής, ενημερώνει την Επιτροπή και τον Οργανισμό το αργότερο έως την 1η Ιουλίου 2015. Στην κοινοποίηση αυτή περιγράφει το πεδίο εφαρμογής των εν λόγω παρεκκλίσεων, καθώς και το πρόγραμμα υλοποίησης που περιέχει τις προβλεπόμενες δράσεις και το συναφές χρονοδιάγραμμα. Στην περίπτωση αυτή, εξακολουθούν να ισχύουν οι σχετικές διατάξεις του κανονισμού (ΕΕ) αριθ. 805/2011.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 20 Φεβρουαρίου 2015.

Labels: 10
7
8
9
12